
„MERT MINDEN ÉLŐ EGYEDÜL AZ ELEVENRE ÉHES”

A dolgozat nem egy alapkérdésre adott választ kutat, hanem folyamatábrázolást, folyamatba illeszkedést. Valami olyan maradandó értékre, személyes üzenetre próbál fényt deríteni, ami közkincs, ugyanakkor személyes kapcsolatból származó, egyedi értéktöbblet is. A strukturalista nyelvészet eszközeivel, módszereivel való megközelítés a szöveg immanens rétegeit célozza. A már említett folyamat ezekben a mélyrétegekben rajzolódik ki, innen forrásozik. Az LI. zsoltár minden korok emberének bűnbánatát jeleníti meg. A bibliai zsoltár és évszázadokkal későbbi, Balassi Bálint-féle parafrázisa egyformaságukban különböznek és különbözőségükben egyek. Az összehasonlítás célja nem értékelő konklúzió levonása, nem egy előre sejtett válasz fellelése. Sokkal inkább az, hogy a szövegek elemzésének segítségével jobban előtérbe kerüljön a közös alaptapasztalat: az isteni gondviselés mindenhatósága és biztos ígérete, valamint a bűn elhatalmasodása és az ebből való kiemeltetés vágya.



